Diari Oficial de la Generalitat Valenciana


Sumari del DOGV 6602, del 06-09-2011 (2011/9165)

DECRET 108/2011, de 2 de setembre, del Consell, pel qual s'establix el currículum de les ensenyances artístiques professionals corresponents al títol de tècnic d'Arts Plàstiques i Disseny en Barreteria.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/09/02/108/dof/vci/html**

### Dades del document

Número de DOGV
:   6602

Data del DOGV
:   06-09-2011

Secció del DOGV
:   I. DISPOSICIONS GENERALS

Número del document
:   2011/9165


Data del document
:   02-09-2011

Organisme emissor
:   Conselleria d'Educació, Formació i Ocupació

Tipus de document
:   Decret

Descriptors 

:   * indústria de la confecció
    * legislació escolar
    * educació artística
    * accés a l'educació
    * programa d'ensenyament
    * legislació

DECRET 108/2011, de 2 de setembre, del Consell, pel qual s'establix el currículum de les ensenyances artístiques professionals corresponents al títol de tècnic d'Arts Plàstiques i Disseny en Barreteria. [2011/9165]  
Índex   
  
Preàmbul  
Capítol I. Disposicions preliminars  
Article 1. Objecte i àmbit d'aplicació  
Article 2. Objectius, organització, estructura i desplegament del currículum  
Article 3. Centres i projectes educatius  
Article 4. Oferta formativa  
Article 5. Informació i orientació professional  
Capítol II. Accés a les ensenyances  
Article 6. Requisits generals d'accés a les ensenyances  
Article 7. Accés sense requisits acadèmics  
Article 8. Organització i regulació de la prova per a l'accés sense requisits acadèmics  
Article 9. Prova específica d'accés per a aspirants amb requisits acadèmics  
Article 10. Places vacants i admissió d'alumnat  
Capítol III. Ordenació general de les ensenyances  
Article 11. Organització dels mòduls i distribució horària  
Article 12. Mòdul d'obra final  
Article 13. Fase de formació pràctica en empreses, estudis i tallers  
  
Article 14. Avaluació  
Article 15. Promoció i titulació  
Article 16. Convocatòries i permanència  
Article 17. Documents oficials d'avaluació i de mobilitat  
Article 18. Correspondència amb la pràctica laboral  
Article 19. Convalidacions  
Capítol IV. Professorat i centres  
Article 20. Professorat i atribució docent  
Article 21. Requisits mínims dels centres i instal·lacions  
Disposició addicional primera. Accés a altres estudis  
Disposició addicional segona. Alumnat amb discapacitat  
Disposició addicional tercera. Títols  
Disposició addicional quarta. Normes supletòries  
Disposició derogatòria única. Derogació normativa  
Disposició final primera. Proves de nivell d'ensenyances d'idiomes de règim especial  
Disposició final segona. Recursos en proves d'accés d'ensenyances professionals de dansa  
Disposició final tercera. Normes de desplegament  
Disposició final quarta. Entrada en vigor  
Annex I. Cicle formatiu de grau mitjà de barreteria  
Annex II. Característiques generals del mòdul d'obra final.  
  
  
Preàmbul  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reforma per la Llei Orgànica 1/2006, de 10 d'abril, en l'article 53, establix que és de competència exclusiva de la Generalitat la regulació i l'administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
  
La Llei Orgànica 2/2006, de 3 de maig, d'Educació, en el capítol VI del títol I, referent a les ensenyances artístiques, inclou en la secció segona les ensenyances professionals d'Arts Plàstiques i Disseny, les quals s'organitzaran en cicles de formació específica, de grau mitjà i de grau superior. La seua finalitat és proporcionar a l'alumnat una formació artística de qualitat i garantir la qualificació dels futurs professionals de les arts plàstiques i el disseny. Els cicles formatius esmentats inclouran fases de formació pràctica en empreses, estudis i tallers.  
  
El Reial Decret 596/2007, de 4 de maig, pel qual s'establix l'ordenació general de les ensenyances professionals d'Arts Plàstiques i Disseny, concreta els objectius d'estes ensenyances; definix els títols de tècnic i tècnic superior d'Arts Plàstiques i Disseny, com el document oficial acreditatiu del nivell de formació, qualificació i competència professional específica de cada especialitat artística; establix l'estructura curricular que han de tindre les ensenyances professionals conduents als esmentats títols i fixa els aspectes que han d'incloure les ensenyances mínimes corresponents, així com també regula amb caràcter bàsic l'accés, l'admissió, l'avaluació i la mobilitat, els efectes dels títols i les convalidacions i exempcions.  
Fins a la concreció d'un nou marc normatiu, el Reial Decret 1461/1995, d'1 de setembre, pel qual s'establixen els títols de Tècnic d'Arts Plàstiques i Disseny en Artesania de Complements de Cuiro, en Artesania de Flors Artificials, en Barreteria, en Ventalleria i en Calat Artístic, que pertanyen a la família professional de les Arts Aplicades a la Indumentària, i s'aproven les corresponents ensenyances mínimes, constituïx el referent legal per a establir, de conformitat amb l'article 6.4 de la Llei 2/2006, de 3 de maig, d'Educació, el currículum de les ensenyances del títol de tècnic d'Arts Plàstiques i Disseny en Barreteria en l'àmbit territorial de la Comunitat Valenciana, considerant els aspectes bàsics definits en el mencionat reial decret.  
  
Les ensenyances d'Arts Plàstiques i Disseny, successores de les ensenyances d'Arts Aplicades i Oficis Artístics en el nostre sistema educatiu, assumixen la formació quant a les pràctiques artístiques imprescindibles per a la renovació i la millora de productes, ambients i missatges, i per al respecte i manteniment del patrimoni artístic. Per a això, les ensenyances artístiques professionals situen la innovació tecnològica, l'apreciació artística i la sòlida formació en els oficis de les arts i el disseny en el context de la dimensió estètica i creadora, qualitat determinant per al creixement patrimonial i dels valors d'identitat comuna i individual, d'expressió personal i de comunicació social.  
  
La Comunitat Valenciana ha aportat importants contribucions a l'àmbit de la moda i els complements. En primer lloc, experimentant un procés d'adaptació i evolució en la integració del disseny i la producció de la moda, i, en segon lloc, un ampli nivell professional i empresarial que comprén tot l'espectre que caracteritza el sector. Este espectre comprén des del brodat, l'estampació, la impressió i l'elaboració dels teixits fins al disseny de la moda i els seus complements, la producció i la seua posterior distribució, arribant a crear, en els últims anys, suports de llançament de reconegut prestigi, tant en fires consolidades com en passarel·les experimentals que fomenten la creativitat més recent i exposada a l'última moda. En un món creatiu i en canvi continu, es fa imprescindible una preparació constant i actualitzada al moment, que vehicule els canals d'expressió cap als conceptes que determinen el futur immediat d'un sector que genera canvis a gran velocitat, alhora que restaura i manté tradicions pròpies del patrimoni cultural valencià.  
  
En este sentit, els objectius bàsics d'este títol són atendre les actuals necessitats de formació de tècnics de la família professional d'Indumentària, i, en este cas, del grau mitjà de Barreteria, i unir el coneixement de materials, procediments tècnics i noves tecnologies amb la cultura i la sensibilitat artística, per a respondre a la garantia de qualitat demandada hui pels sectors productius vinculats a la creació i la producció tèxtil. Així mateix, les ensenyances objecte d'este decret estan orientades a formar professionals que, desenrotllant els valors i principis bàsics de la creativitat, iniciativa personal i esperit emprenedor, siguen capaços de donar resposta, des dels camps específics de la creació o la interpretació dels dissenys, a les demandes dels distints sectors de la moda.  
  
Per tot això, amb el dictamen previ del Consell Escolar de la Comunitat Valenciana, a proposta del conseller d'Educació, Formació i Ocupació, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 2 de setembre de 2011,  
DECRETE  
  
CAPÍTOL I  
Disposicions preliminars  
  
Article 1. Objecte i àmbit d'aplicació  
1. Este decret té com a objecte establir el currículum de les ensenyances artístiques professionals d'Arts Plàstiques i Disseny corresponents al títol de Tècnic d'Arts Plàstiques i Disseny en Barreteria, que pertany a la família professional artística d'Arts Aplicades a la Indumentària, en l'àmbit de la Comunitat Valenciana.  
2. Als efectes del que disposa este decret, es considera currículum el conjunt d'objectius, continguts, mètodes pedagògics i criteris d'avaluació del cicle formatiu corresponent al dit títol.  
  
3. Este decret serà aplicable en els centres docents públics i privats de la Comunitat Valenciana que impartisquen les ensenyances que s'hi regulen.  
  
Article 2. Objectius, organització, estructura i desplegament del currículum  
1. El perfil professional, el context professional, els objectius generals del cicle formatiu, el desenrotllament curricular dels mòduls formatius quant a objectius específics, continguts i criteris d'avaluació de cada mòdul formatiu, i la distribució horària dels mòduls que el componen, són els que s'establixen en l'annex I d'este decret.  
  
2. Els centres que impartisquen les ensenyances regulades en este decret desplegaran i completaran el currículum que s'hi establix, per mitjà de la posada en pràctica del seu projecte educatiu i la implementació de programacions didàctiques que prenguen en consideració les característiques del context social i cultural, les necessitats de l'alumnat, amb especial atenció a les necessitats dels qui presenten una discapacitat i les possibilitats formatives de l'entorn. La concreció del currículum que faça el centre, una vegada fixada i aprovada pel claustre, serà incorporada al projecte educatiu del centre.  
3. Els centres docents podran oferir, amb l'autorització prèvia de la conselleria competent en matèria d'educació, una part dels mòduls formatius en una llengua estrangera, sense que això supose cap modificació dels aspectes bàsics del currículum regulat en el títol corresponent i per este decret.  
  
Article 3. Centres i projectes educatius  
1. Els centres que, degudament autoritzats, impartisquen les ensenyances conduents al títol de Tècnic d'Arts Plàstiques i Disseny en Barreteria, a més de complir el que ha preceptuat l'article 2 respecte al seu projecte educatiu, hauran de considerar l'entorn territorial, social, cultural i especialment economicolaboral de la Comunitat Valenciana per a proposar i fomentar les ensenyances artístiques professionals de la família d'Arts Aplicades a la Indumentària en els seus respectius projectes educatius.  
2. Les propostes pedagògiques que realitzen els centres vetlaran especialment per la seua adaptació al context laboral, i han de considerar els aspectes següents:  
a) Les activitats formatives han d'emprar recursos i metodologies relacionades amb el futur exercici professional de l'alumnat.  
b) S'establirà un catàleg d'empreses, estudis i tallers que oferisquen a l'alumnat oportunitats interessants de formació, aprenentatge i perspectives laborals.  
c) Es traslladarà la realitat de l'empresa al centre educatiu per mitjà d'iniciatives com l'organització de visites, la participació de professionals especialistes del món de la indumentària en la formació de l'alumnat, l'organització de xarrades informatives, i la creació de beques o premis promoguts per les cambres de comerç, fundacions vinculades al sistema productiu tèxtil, o per iniciativa de les empreses, estudis o tallers relacionats amb el context social més pròxim o vinculat al centre educatiu.  
3. Així mateix, els centres docents que impartisquen estes ensenyances fomentaran, a través del seu desenrotllament curricular, la iniciativa emprenedora, així com el coneixement de l'entorn productiu del sector tèxtil i el seu àmbit legislatiu.  
4. Aquells centres que impartisquen les ensenyances regulades en este decret podran incorporar-se a la xarxa de centres de Formació Professional, i establir vincles o associacions amb els centres integrats de Formació Professional de la Comunitat Valenciana, o bé amb altres centres docents, que oferisquen ensenyances semblants, amb la finalitat de coordinar les ofertes formatives en benefici de l'interés dels destinataris i de l'eficiència dels recursos.  
5. La conselleria competent en matèria d'educació podrà formalitzar convenis i acords de col·laboració amb totes les institucions i entitats que treballen en àmbits relacionats amb les ensenyances regulades en este decret, de manera que les escoles d'art puguen proporcionar l'assessorament i l'ajuda tècnica als professionals, empreses i entitats del sector.  
6. Els centres educatius podran col·laborar, si és el cas, amb l'Institut Valencià de Qualificacions Professionals en l'avaluació i l'acreditació de competències professionals adquirides per mitjà de l'experiència laboral i altres aprenentatges no formals.  
  
Article 4. Oferta formativa  
1. A més de l'oferta del cicle formatiu d'Arts Plàstiques i Disseny a què es referix este decret, els centres que impartisquen estes ensenyances de la família d'Arts Aplicades a la Indumentària també podran organitzar, desenrotllar i impartir cursos d'especialització vinculats a estes, amb l'autorització prèvia de la conselleria competent en matèria d'educació.  
2. Els cursos d'especialització autoritzats tindran com a objectiu principal promoure l'aprenentatge permanent i la formació al llarg de la vida. Així mateix, hauran de contribuir a atendre l'aprofundiment necessari en determinades activitats professionals i a donar una resposta formativa immediata davant de l'aparició de noves qualificacions professionals.  
3. Els cursos d'especialització, amb caràcter general, tindran una estructura, característiques curriculars i organització semblants als cicles formatius. Estos podran oferir-se en modalitats formatives que permeten compatibilitzar la formació al llarg de la vida amb l'exercici professional.  
4. Les propostes de cursos d'especialització que formulen els centres docents per a la seua autorització han d'incloure accions formatives vinculades, en primer lloc, al sector de la indumentària i la producció tèxtil, tractant-se en la mesura que siga possible d'accions formatives amb projecció de futur; i en segon lloc, a la participació activa en la recuperació i la conservació del patrimoni artístic i etnològic i dels oficis artístics tradicionals del sector tèxtil.  
5. L'autorització dels cursos d'especialització corresponents per la conselleria competent en matèria d'educació requerirà com a condició bàsica l'existència de professorat qualificat per a la seua impartició i que existisca disponibilitat en la planificació docent del professorat del centre.  
6. Els cursos autoritzats seran objecte d'una certificació acreditativa, expedida pel centre docent on es realitzen, per als qui els superen, i han de fer constar la seua duració en hores. Esta certificació podrà tindre, si és el cas, valor en el Sistema Nacional de Qualificacions i Formació Professional.  
7. Els centres que impartisquen les ensenyances regulades en este decret podran oferir una segona llengua estrangera, com a formació complementària, amb un límit de fins a 3 hores setmanals. La formació s'adequarà al perfil professional del cicle formatiu.  
8. L'oferta de la formació complementària d'una segona llengua estrangera haurà de tindre l'autorització expressa de la conselleria competent en matèria d'educació. L'autorització estarà condicionada a la disponibilitat horària del professorat en el centre.  
9. Esta formació no constarà en els documents oficials d'avaluació, si bé el centre docent expedirà una certificació acreditativa per a l'alumnat que supere els objectius establits per a la formació. En els certificats es farà constar la duració en hores.  
10. Els centres docents podran oferir, amb l'autorització prèvia de la conselleria competent en matèria d'educació, cursos de preparació per a les proves d'accés als cicles formatius d'Arts Plàstiques i Disseny, sempre que existisca disponibilitat en la planificació docent del professorat del centre.  
  
  
Article 5. Informació i orientació professional  
1. Tots els centres que oferisquen estes ensenyances informaran l'alumnat sobre les possibilitats de formació i reconeixement de competències professionals que existisquen en l'entorn local, regional, nacional i europeu, partint de les seues necessitats i interessos, i tenint en compte l'itinerari personal apropiat a cada alumne i alumna.  
2. La conselleria competent en matèria d'educació establirà les condicions perquè els centres docents puguen disposar d'un responsable d'orientació laboral, el qual estarà especialitzat en les funcions indicades en l'apartat anterior. Esta tasca serà realitzada preferentment per professorat amb destinació definitiva en el centre.  
  
  
CAPÍTOL II  
Accés a les ensenyances  
  
Article 6. Requisits generals d'accés a les ensenyances  
1. Per a accedir a les ensenyances regulades en este decret serà necessari estar en possessió del títol de graduat en Educació Secundària Obligatòria o un títol declarat equivalent. A este efecte, i segons el que preveu la disposició addicional quarta del Reial Decret 596/2007, de 4 de maig, es podrà accedir a estes ensenyances amb les titulacions següents:  
a) Títol de tècnic d'Arts Plàstiques i Disseny.  
b) Haver superat les ensenyances d'Arts Aplicades i Oficis Artístics, el tercer curs d'ensenyances comunes del pla d'estudis de 1963 o el segon curs del pla experimental.  
c) Títol de tècnic auxiliar o de tècnic de les ensenyances de Formació Professional.  
d) Haver superat altres estudis declarats equivalents a efectes acadèmics amb algun dels anteriors.  
2. A més dels requisits acadèmics recollits en l'apartat anterior, s'ha de superar una prova específica d'accés que permeta demostrar les aptituds i els coneixements artístics necessaris per a cursar amb aprofitament les ensenyances.  
  
Article 7. Accés sense requisits acadèmics  
1. Segons el que establix l'article 52.3 de la Llei Orgànica 2/2006, de 3 de maig, d'Educació, i l'article 16 del Reial Decret 596/2007, de 4 de maig, podran accedir a estes ensenyances aquells aspirants que encara que no tinguen els requisits acadèmics, superen una prova d'accés.  
  
2. En la prova d'accés, l'alumnat ha d'acreditar posseir els coneixements i les habilitats suficients per a cursar amb aprofitament les ensenyances, a més de les aptituds necessàries a què es referix l'article 6.2 d'este decret. Addicionalment, l'alumnat haurà de tindre com a mínim dèsset anys complits l'any de realització de la prova.  
3. La prova d'accés per a l'alumnat que no tinga els requisits acadèmics constarà de dos parts, una part general, i una altra específica. La part general versarà sobre les capacitats bàsiques de l'Educació Secundària Obligatòria, mentres que la part específica haurà de valorar les aptituds i els coneixements artístics necessaris per a cursar amb aprofitament les ensenyances corresponents al títol que es vullga cursar.  
  
  
Article 8. Organització i regulació de la prova per a l'accés sense requisits acadèmics  
1. La conselleria competent en matèria d'educació convocarà, amb caràcter anual, les proves d'accés als cicles formatius d'Arts Plàstiques i Disseny, per mitjà de la publicació de la convocatòria en el Diari Oficial de la Comunitat Valenciana. Les proves d'accés tindran lloc al mes de juny i al mes de setembre.  
2. La prova d'accés es farà en el centre on l'alumnat vullga iniciar els seus estudis d'Arts Plàstiques i Disseny, sense perjuí que la conselleria competent en matèria d'educació puga habilitar altres centres docents per a la realització de la prova.  
3. L'estructura de la part general de la prova d'accés al cicle formatiu de grau mitjà conduent al títol de tècnic d'Arts Plàstiques i Disseny en Barreteria, que hauran de superar els alumnes que no estiguen en possessió dels requisits acadèmics corresponents, serà la següent:   
  
a) Primer exercici. Realització per escrit d'un comentari de text i resposta a qüestions que es formulen a l'alumnat a partir del text.   
En este exercici es valorarà la competència lingüística i la maduresa de l'alumne o l'alumna en relació amb el currículum de l'Educació Secundària Obligatòria.  
b) Segon exercici. Desenrotllament per escrit de qüestions referides a continguts tecnicocientífics i socioculturals.  
En este exercici es valoraran les capacitats matemàtiques, cientificotècniques i socioculturals en relació amb el currículum de l'Educació Secundària Obligatòria.  
c) Tercer exercici. Realització d'un exercici compositiu de lliure interpretació i tècnica, basat en un model proposat.  
En este exercici es valorarà la sensibilitat artística i la creativitat de l'aspirant.  
4. La part específica de la prova d'accés al cicle formatiu tindrà l'estructura següent:  
a) Primer exercici. Desenrotllament per escrit de qüestions relatives al camp de les arts plàstiques, a partir d'un text escrit i/o la documentació gràfica que es facilite.  
En este exercici es valoraran els coneixements artístics de l'alumne o l'alumna.  
b) Segon exercici. Realització de dibuixos o esbossos a partir d'un tema proposat que servisquen de base per a la realització posterior d'un dibuix a color.  
En este exercici es valoraran aptituds com la creativitat, la destresa específica, la capacitat d'observació i percepció, així com la predisposició cap als estudis concrets dels cicles corresponents a esta família professional.  
c) Tercer exercici. A partir d'un dels esbossos realitzats en l'exercici anterior, s'executarà un modelatge en relleu.  
En este exercici es valoraran les aptituds següents: la destresa específica, el sentit de l'espai i les capacitats d'observació, percepció i composició de l'expressivitat plàstica, la capacitat artística i la creativitat de l'aspirant, el seu sentit de l'espai, la seua capacitat compositiva, la seua sensibilitat per a seleccionar i combinar colors, així com la predisposició cap als estudis concrets del cicle de Barreteria.  
5. Les qualificacions de cada exercici i de cada part de la prova d'accés s'expressaran en termes numèrics, utilitzant per a això l'escala de zero a deu amb dos decimals, i serà necessari obtindre una qualificació igual o superior a cinc per a la superació de cada part o exercici. La qualificació final de cada part de la prova serà la mitjana aritmètica de les qualificacions obtingudes en els seus diferents exercicis, sempre que hagen sigut superats en la seua totalitat. Al seu torn, la qualificació de la prova d'accés per a l'alumnat que accedix sense requisits acadèmics serà la mitjana aritmètica de la qualificació de la part general i de la part específica.  
6. Segons el que disposa l'article 17.3 del Reial Decret 596/2007, de 4 de maig, les proves d'accés a les ensenyances professionals d'Arts Plàstiques i Disseny tindran validesa en tot el territori nacional.  
7. La superació de la part general de la prova d'accés tindrà efectes i validesa per a posteriors convocatòries. No obstant això, la part específica de la prova d'accés tindrà validesa únicament per a accedir en el curs acadèmic per al qual es realitze l'esmentada prova.  
8. Podran quedar exempts de realitzar la part general de la prova els qui hagen superat la prova d'accés a la universitat per a majors de 25 anys, si així ho sol·liciten.  
9. Estaran exempts de realitzar la part específica els qui acrediten una experiència laboral mínima d'un any en l'àmbit de la indumentària, en llocs de treball relacionats directament amb les competències professionals del cicle formatiu al qual volen accedir. Esta experiència laboral s'acreditarà a través d'una certificació de l'empresa on s'ha adquirit l'experiència laboral, on conste expressament la duració del contracte, l'activitat exercida i el període de temps en què s'ha realitzat esta activitat. En el cas de treballadors per compte propi, s'acreditarà per mitjà d'una certificació d'alta en el cens d'obligats tributaris. En ambdós casos, també s'haurà d'aportar un certificat de vida laboral.  
  
  
Article 9. Prova específica d'accés per a aspirants amb requisits acadèmics  
1. Qui estiga en possessió dels requisits acadèmics d'accés a què es referix l'article 6 d'este decret, haurà de superar, a més, una prova específica d'accés per a poder matricular-se en les respectives ensenyances.  
2. La conselleria competent en matèria d'educació convocarà, amb caràcter anual, les proves específiques d'accés als cicles formatius d'Arts Plàstiques i Disseny per als que estiguen en possessió dels requisits acadèmics corresponents, per mitjà de la publicació de la convocatòria en el Diari Oficial de la Comunitat Valenciana. Les proves específiques d'accés tindran lloc al mes de juny i al mes de setembre.  
  
3. La prova d'accés es realitzarà en el centre on l'alumnat vol iniciar els estudis d'Arts Plàstiques i Disseny, sense perjuí que la conselleria competent en matèria d'educació puga habilitar altres centres docents per a la realització de la prova.  
4. La prova específica d'accés als cicles formatius d'Arts Plàstiques i Disseny de grau mitjà corresponents al títol de tècnic d'Arts Plàstiques i Disseny en Barreteria tindrà l'estructura que definix l'article 8.4 d'este decret.  
5. Les qualificacions de cada exercici de la prova específica d'accés s'expressaran en termes numèrics, utilitzant per a això l'escala de zero a deu amb dos decimals, i serà necessari obtindre una qualificació igual o superior a cinc per a la superació de cada exercici. La qualificació final de la prova serà la mitjana aritmètica de les qualificacions obtingudes en els seus diferents exercicis, sempre que hagen sigut superats en la seua totalitat.  
6. Segons el que disposa l'article 17.3 del Reial Decret 596/2007, de 4 de maig, les proves específiques d'accés a les ensenyances professionals d'Arts Plàstiques i Disseny tindran validesa en tot el territori nacional.  
7. La superació de la prova específica d'accés tindrà validesa únicament per a accedir en el curs acadèmic per al qual es realitze esta prova.  
8. Estaran exempts de realitzar la prova específica d'accés els qui acrediten estar en possessió d'algun dels requisits següents:  
a) Títol de tècnic o tècnic superior d'Arts Plàstiques i Disseny d'una família profes-sional relacionada amb les ensenyances que es volen cursar.  
b) Haver superat els cursos comuns d'Arts Aplicades i Oficis Artístics dels plans d'estudis establits pel Decret 2127/1963, de 24 de juliol, els establits amb caràcter experimental a l'empara del Reial Decret 799/1984, de 28 de març, sobre regulació d'experiències en centres d'ensenyances artístiques, així com pel Reial Decret 942/1986, de 9 de maig, pel qual s'establixen normes generals per a la realització d'experimentacions educatives en centres docents.  
  
c) Títol de Batxillerat, modalitat d'Arts, o títol de Batxillerat Artístic Experimental.  
d) Títol superior d'Arts Plàstiques i títol superior de Disseny, en les seues diferents especialitats, o títols declarats equivalents.  
e) Títol superior de Conservació i Restauració de Béns Culturals, en les seues diferents especialitats.  
f) Llicenciatura en Belles Arts.  
g) Arquitectura.  
h) Enginyeria Tècnica en Disseny Industrial.  
9. També estaran exempts de realitzar la prova específica d'accés els qui acrediten una experiència laboral mínima d'un any en l'àmbit de la indumentària en llocs de treball relacionats directament amb les competències professionals del cicle formatiu a què volen accedir. Esta experiència laboral s'acreditarà a través d'una certificació de l'empresa on s'haja adquirit l'experiència laboral, on conste expressament la duració del contracte, l'activitat exercida i el període de temps en què s'ha realitzat l'esmentada activitat. En el cas de treballadors per compte propi, s'acreditarà per mitjà d'una certificació d'alta en el cens d'obligats tributaris. En ambdós casos, també s'haurà d'aportar un certificat de vida laboral.  
  
Article 10. Places vacants i admissió d'alumnat  
1. L'accés a les ensenyances d'Arts Plàstiques i Disseny es realitzarà basant-se en els principis d'igualtat, mèrit i capacitat.  
2. Per a l'adjudicació de les places oferides pels centres, caldrà ajustar-se a la qualificació d'accés obtinguda, que es computarà de la manera següent per a cada una de les tres vies d'accés següents:  
  
a) Accés sense requisits acadèmics:  
La qualificació d'accés serà l'obtinguda en la prova d'accés. En cas d'haver obtingut l'exempció en la part general o en la part específica, la qualificació d'accés serà la nota obtinguda en la part realitzada en la prova d'accés.  
b) Accés amb requisits acadèmics i prova específica:  
La qualificació d'accés serà l'obtinguda en la prova específica d'accés.  
c) Accés directe:  
Accediran per esta via les persones que estiguen en possessió dels requisits acadèmics i estiguen exemptes de la realització de la prova específica d'accés. La qualificació d'accés serà la nota mitjana del títol acreditatiu del compliment dels requisits acadèmics.  
Les qualificacions als efectes d'accés a estes ensenyances s'expressaran en termes numèrics, en una escala de zero a deu amb dos decimals. Si es presenten empats, estos es resoldran per sorteig.  
3. L'admissió de l'alumnat en els cicles formatius de les ensenyances professionals d'Arts Plàstiques i Disseny es realitzarà d'acord amb els percentatges de reserva establits per a cada via d'accés i la disponibilitat de places que oferisquen els centres per a cada curs acadèmic.  
  
4. En les convocatòries de proves d'accés, la conselleria competent en matèria d'educació determinarà els percentatges de reserva de places per als qui accedisquen per les vies d'accés sense requisits acadèmics i d'accés directe, i han de garantir, almenys, una reserva del 20 per cent de les places disponibles per a cada una d'estes. En cas d'existir places vacants en alguna quota de reserva de places, estes incrementaran el nombre de places de les quotes restants en els termes que indique la conselleria competent en matèria d'educació en la convocatòria corresponent.  
  
  
CAPÍTOL III  
Ordenació general de les ensenyances  
  
Article 11. Organització dels mòduls i distribució horària  
Els mòduls d'este cicle formatiu s'organitzen en dos cursos acadèmics. La distribució de mòduls en cada un dels dos cursos, la seua duració i l'assignació horària setmanal es concreta en l'annex I.  
  
Article 12. Mòdul d'obra final  
1. Les ensenyances conduents al títol de tècnic d'Arts Plàstiques i Disseny en Barreteria disposen d'un mòdul d'obra final. En tot cas, serà necessària l'avaluació positiva de tots els mòduls restants abans d'avaluar el mòdul d'obra final.  
2. El mòdul d'obra final tindrà una tutoria individualitzada del professorat.  
3. Les característiques generals del mòdul d'obra final del cicle formatiu de grau mitjà d'Arts Plàstiques i Disseny de Barreteria, es recullen en l'annex II d'este decret, sense perjuí del que establix l'article 2.1 en el fet que els objectius específics, els continguts i els criteris d'avaluació d'este mòdul són els que figuren en l'annex I.  
  
  
Article 13. Fase de formació pràctica en empreses, estudis i tallers  
  
1. La fase de formació pràctica en empreses, estudis i tallers tindrà com a finalitat bàsica l'adquisició per part de l'alumnat d'una correcta maduresa professional. Així mateix, permetrà avaluar i verificar la competència de l'alumnat en situacions reals de treball i afavorir la seua inserció laboral. Per a això, les escoles fomentaran la col·laboració amb les empreses, estudis, tallers i altres entitats de l'àmbit local, regional i inclús autonòmic.  
2. La fase de formació pràctica en cap cas tindrà caràcter laboral.  
  
3. L'alumnat realitzarà esta fase en el segon curs, generalment quan el finalitze, i una vegada l'alumnat haja aconseguit l'avaluació positiva en tots els mòduls, a excepció del mòdul d'obra final.  
  
4. En l'última sessió d'avaluació prèvia a la realització de la fase de formació pràctica en empreses, estudis i tallers, l'equip docent, a la vista del grau d'aprenentatge de cada alumne i alumna, realitzarà la proposta per a l'inici de la fase de formació pràctica per part de l'alumnat. En determinats casos en què la maduresa de l'alumne o alumna ho aconselle, es podrà proposar l'inici de la fase de formació pràctica a l'inici del curs acadèmic següent i s'haurà d'informar l'alumnat en esta situació sobre el mode de sol·licitar la renúncia a la convocatòria corresponent i vetlant per la seua tramitació dins del termini i la forma escaient.  
  
5. El seguiment de la formació pràctica li correspondrà al tutor o tutora de pràctiques designat per la direcció del centre, en col·laboració amb el responsable designat pel corresponent centre de treball. L'avaluació serà realitzada per tot l'equip docent, que prendrà en consideració el grau de compliment dels objectius i la valoració realitzada pel centre de treball per mitjà dels instruments i documents que determine la conselleria competent en matèria d'educació.  
  
6. Si un alumne o alumna no supera la fase de formació pràctica en una primera convocatòria, haurà de realitzar novament l'esmentada formació, si bé ho farà en un centre de treball distint.  
7. Podran sol·licitar davant de la conselleria competent en matèria d'educació l'exempció total de la fase de formació pràctica en empreses, estudis o tallers, per experiència laboral en un camp professional directament relacionat amb el cicle formatiu, els qui acrediten una experiència laboral mínima d'un any, a temps complet o a temps parcial, en l'àmbit de la indumentària, en llocs de treball relacionats directament amb les competències professionals del cicle formatiu a què desitgen accedir.  
Esta experiència laboral s'acreditarà a través d'una certificació de l'empresa on s'haja adquirit l'experiència laboral, on conste expressament la duració del contracte, l'activitat exercida i el període de temps en què s'ha realitzat l'esmentada activitat. En el cas de treballadors per compte propi, s'acreditarà per mitjà d'una certificació d'alta en el cens d'obligats tributaris. En ambdós casos, també s'haurà d'aportar un certificat de vida laboral.  
Per a l'alumnat que obtinga l'exempció, en l'expedient acadèmic s'omplirà l'expressió exempt/a.  
  
Article 14. Avaluació  
1. L'avaluació serà contínua i tant els criteris com els procediments d'avaluació aplicats pel professorat tindran en compte el progrés i la maduresa acadèmica de l'alumnat en relació amb les competències professionals característiques del títol, les quals constituïxen la referència per a definir els objectius generals del cicle formatiu; amb els objectius específics de cada mòdul i amb els criteris d'avaluació de tots i cada un dels mòduls.  
2. L'aplicació del procés d'avaluació contínua de l'alumnat requerirà la seua assistència regular a les classes i activitats programades. A este efecte, els centres docents establiran el nombre màxim de faltes d'assistència de conformitat amb l'article 33 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis.  
3. L'avaluació també es realitzarà de forma diferenciada per mòduls, prenent com a referència els objectius específics de cada mòdul expressats en termes de capacitats, destreses i competències, i els respectius criteris d'avaluació de cada un dels mòduls.  
  
4. Els resultats de l'avaluació final de cada mòdul s'expressaran d'acord amb una escala numèrica de zero a deu i es consideraran positives les qualificacions iguals o superiors a cinc i negatives les restants. Per a la fase de formació pràctica en empreses, estudis i tallers, els resultats de l'avaluació s'expressaran en termes d'apte/no apte.  
  
5. L'equip docent del grup, actuant de manera col·legiada, i presidit pel tutor o tutora, es reunirà periòdicament en sessions d'avaluació i qualificació, d'acord amb el que establisca la concreció curricular inclosa en el projecte educatiu del centre. En l'avaluació de la formació pràctica en empreses, estudis i tallers, col·laborarà el responsable de la formació de l'alumnat, designat pel corresponent centre de treball durant el seu període d'estada en este. De cada una de les sessions d'avaluació s'alçarà la corresponent acta, en la qual constarà la relació de professorat assistent, un resum dels assumptes tractats i els acords adoptats, així com la informació que es transmetrà a l'alumnat, o bé als seus pares, mares o tutors legals si es tracta d'alumnat menor d'edat.  
  
6. Les sessions d'avaluació tindran com a finalitat coordinar el professorat dels distints mòduls i valorar el progrés de l'alumnat quant a l'obtenció dels objectius generals del cicle formatiu d'Arts Plàstiques i Disseny corresponent i dels objectius específics dels mòduls.  
  
7. En el primer curs, s'han de realitzar, almenys, una sessió d'avaluació inicial, abans de la finalització del mes d'octubre; dos sessions d'avaluació a la finalització del primer trimestre i del segon trimestre, respectivament, on es qualificaran els mòduls formatius per a valorar el progrés de l'alumnat fins a eixe moment; una sessió d'avaluació final ordinària després de la finalització del període lectiu del curs escolar; i una sessió d'avaluació final extraordinària en els primers dies del mes de setembre.  
8. En el segon curs, se celebraran, almenys, dos sessions d'avaluació a la finalització del primer trimestre i del segon trimestre, respectivament, on es qualificaran els mòduls formatius per a valorar el progrés de l'alumnat fins a eixe moment; una sessió d'avaluació final ordinària després de la finalització del període lectiu, i prèvia a la realització de la fase de formació pràctica en empreses, estudis i tallers; i una sessió d'avaluació final extraordinària, en els primers dies del mes de setembre. Així mateix, els centres realitzaran sessions d'avaluació després de la conclusió de cada període habilitat per a dur a terme la fase de formació pràctica en empreses, estudis i tallers, on avaluaran, en primer lloc, el mòdul d'obra final i a continuació, si és procedent, la fase de formació pràctica.  
9. Els mòduls formatius de la mateixa denominació en primer i segon curs, de les ensenyances regulades en este decret, tindran caràcter progressiu. A este efecte, els mòduls formatius de segon curs seran considerats incompatibles als efectes d'avaluació, en cas que prèviament no s'haja superat el de primer curs amb la mateixa denominació.  
  
10. El mòdul d'obra final tindrà la consideració d'incompatible als efectes d'avaluació fins que es produïsca la superació de tots els mòduls restants.  
  
Article 15. Promoció i titulació  
1. L'alumnat podrà promocionar del primer al segon curs del cicle formatiu quan haja obtingut una avaluació positiva en mòduls la càrrega lectiva dels quals sume, almenys, el 75% del primer curs.  
2. La superació del cicle formatiu d'Arts Plàstiques i Disseny per part de l'alumne o l'alumna requerirà l'avaluació positiva de tots els mòduls que el componen, així com l'obtenció de la qualificació d'apte en la fase de formació pràctica en empreses, estudis i tallers.  
3. Una vegada superat el cicle formatiu, es calcularà la seua nota mitjana final, que serà la mitjana aritmètica de les notes mitjanes ponderades dels distints mòduls que el componen, expressada amb dos decimals. La nota mitjana ponderada de cada mòdul es computarà multiplicant el nombre d'hores del mòdul per la qualificació final obtinguda en este, i dividint-ne el resultat entre el nombre total d'hores cursades. No es computarà la fase de formació pràctica en empreses, estudis i tallers als efectes del càlcul de la nota mitjana final del cicle formatiu, ni tampoc aquells mòduls que hagen sigut objecte de convalidació i/o exempció.  
  
Article 16. Convocatòries i permanència  
1. L'alumnat disposarà d'un nombre màxim de quatre convocatòries per a la superació de cada mòdul. Per a la superació de la fase de formació pràctica en empreses, estudis i tallers, el nombre màxim de convocatòries serà de dos.  
2. Tindran consideració de convocatòries aquelles avaluacions finals en què l'alumnat siga qualificat, de tal manera que, amb caràcter general, l'alumnat disposarà de dos convocatòries en cada curs acadèmic. Si un alumne o alumna no es presentara a una prova d'avaluació final, obtindrà una qualificació de zero punts i la convocatòria corresponent serà computada als efectes de permanència en les ensenyances.  
  
3. Amb caràcter excepcional, l'alumnat que no supere algun mòdul després d'haver esgotat el nombre màxim de quatre convocatòries per a la seua superació, podrà sol·licitar davant de la conselleria competent en matèria d'educació una convocatòria extraordinària, sempre que acredite documentalment que hi ha motius de malaltia, discapacitat o altres que impedisquen el desenrotllament normal dels estudis, com les establides en la Llei Orgànica 1/2004, de 28 de desembre, de Mesures de Protecció Integral contra la Violència de Gènere. Esta mesura excepcional no serà aplicable a la fase de formació pràctica en empreses, estudis i tallers.  
  
4. L'alumnat podrà sol·licitar l'anul·lació de la seua matrícula amb la sol·licitud prèvia per escrit davant de la direcció del centre docent, per a la seua resolució, amb anterioritat a la segona avaluació trimestral, o en cas que l'alumnat només es trobe matriculat en la fase de formació pràctica en empreses, estudis i tallers, amb anterioritat a l'inici d'esta. L'anul·lació de la matrícula de l'alumnat suposarà la pèrdua dels drets d'assistència a classe i avaluació, i en cap cas implicarà la devolució de les taxes de matrícula. En conseqüència, per a eixe curs acadèmic, qualsevol qualificació o avaluació prèvia de l'alumnat perdrà la seua validesa i les convocatòries d'este curs no computaran quant a la permanència en l'etapa.  
5. L'alumnat podrà sol·licitar la renúncia a la convocatòria d'avaluació final d'un o més mòduls i/o de la fase de formació pràctica en empreses, estudis i tallers, sense que esta mesura implique l'anul·lació de la seua matrícula, i amb la finalitat que la convocatòria corresponent no li siga computada als efectes de permanència en l'etapa. La renúncia a les convocatòries d'avaluació final ordinària s'haurà de realitzar abans de finalitzar el mes de març; i en el cas de l'avaluació final extraordinària, abans de finalitzar el mes de juliol. La sol·licitud de renúncia es formalitzarà per escrit davant de la direcció del centre. Per a la seua resolució, s'han d'al·legar circumstàncies de malaltia, discapacitat, incorporació a un lloc de treball, obligacions de tipus familiar o social o altres circumstàncies de força major que impedisquen una dedicació normal a l'estudi, entre les quals es consideren les establides en la Llei Orgànica 1/2004, de 28 de desembre, de Mesures de Protecció Integral contra la Violència de Gènere. La renúncia a la convocatòria es reflectirà en els documents d'avaluació amb l'expressió de renúncia.  
  
  
Article 17. Documents oficials d'avaluació i de mobilitat  
1. Els documents bàsics d'avaluació en estes ensenyances, tots estos amb caràcter oficial, són: l'expedient acadèmic personal, el qual s'acredita per mitjà de la certificació acadèmica personal; les actes d'avaluació i els informes d'avaluació individualitzats. En els esmentats documents es farà referència al títol cursat en este decret.  
2. L'expedient acadèmic personal és el document oficial d'avaluació que sintetitza tota la informació relativa al procés d'avaluació de l'alumnat i en què figuraran les dades identificatives de l'alumnat, les seues dades personals, el número d'identificació de l'alumnat, la via d'accés a les ensenyances, les dades de matrícula, els resultats d'avaluació, les mesures d'adaptació curricular, si és el cas, la nota mitjana, i totes les altres informacions que determine la conselleria competent en matèria d'educació.  
3. La certificació acadèmica personal tindrà efectes acreditatius de la informació continguda en l'expedient acadèmic personal de l'alumnat i serà expedida per la secretaria dels centres. Quant als resultats de l'avaluació, recollirà el curs acadèmic, les qualificacions obtingudes en la convocatòria ordinària, i si és el cas, en la convocatòria extraordinària, els mòduls formatius que hagen sigut objecte de convalidació i/o exempció, així com les anul·lacions de matrícula i renúncies de convocatòria.  
4. En les actes d'avaluació figurarà la relació nominal de tot l'alumnat matriculat en un determinat curs del cicle formatiu, junt amb la qualificació obtinguda en cada un dels mòduls en què es troba matriculat, l'expressió de si es tracta de la convocatòria ordinària o extraordinària, i si és el cas, la qualificació obtinguda en la fase de formació pràctica en empreses, estudis i tallers. Les actes d'avaluació hauran de ser firmades per tot l'equip docent.  
5. Quan un alumne o alumna es trasllade a un altre centre, el tutor o tutora consignarà en un informe d'avaluació individualitzat tota aquella informació que resulte necessària per a la continuïtat del procés d'aprenentatge. Este informe i la certificació acadèmica personal tindran la consideració de documents bàsics de mobilitat, ja que garantixen la mobilitat acadèmica i territorial de l'alumnat.  
Article 18. Correspondència amb la pràctica laboral  
1. D'acord amb el que disposa l'annex I del Reial Decret 1461/1995, d'1 de setembre, podran ser objecte d'exempció per la seua correspondència amb la pràctica laboral els mòduls formatius de Taller de Barreteria i Formació i Orientació Laboral.  
2. Correspondrà a la conselleria competent en matèria d'educació resoldre les exempcions a què es referix l'apartat anterior, amb la sol·licitud prèvia de les persones interessades en els centres docents on es troben matriculades.  
3. Els mòduls formatius que siguen objecte d'exempció figuraran en l'expedient acadèmic de l'alumnat amb l'expressió exempt/a. Estos mòduls no seran tinguts en compte per al càlcul de la nota mitjana del cicle formatiu.  
  
Article 19. Validacions  
1. El mòdul formatiu de volum podrà ser objecte de validació amb la superació prèvia de la matèria de Volum, que pertany a la modalitat d'Arts del Batxillerat.  
2. El mòdul formatiu d'idioma estranger es podrà convalidar sempre que s'acredite, almenys, una de les situacions següents:  
a) Tindre superat el mateix mòdul formatiu en qualsevol altre cicle formatiu de grau mitjà d'Arts Plàstiques i Disseny.  
b) Acreditar un nivell de coneixement de la llengua estrangera del mòdul formatiu corresponent al nivell B1 del Marc Comú Europeu de Referència per a les Llengües.  
3. El mòdul formatiu de dibuix artístic es podrà convalidar prèvia la superació de les matèries Dibuix Artístic I i Dibuix Artístic II de la modalitat d'Arts del Batxillerat.  
4. Quant a qualsevol altre supòsit de convalidació no previst en els apartats anteriors d'este article, caldrà ajustar-se al que disposa l'article 23 del Reial Decret 596/2007, de 4 de maig, pel qual s'establix l'ordenació general de les ensenyances professionals d'Arts Plàstiques i Disseny.  
5. Les convalidacions s'han de presentar davant de la direcció del centre docent on es trobe matriculat l'alumnat, per a la seua resolució, amb anterioritat a la finalització del mes d'octubre. Si les sol·licituds es resolen favorablement, en els mòduls objecte de convalidació figurarà l'expressió convalidat. Estos mòduls no seran tinguts en compte per al càlcul de la nota mitjana del cicle formatiu.  
  
  
CAPÍTOL IV  
Professorat i centres  
  
Article 20. Professorat i atribució docent  
1. Les especialitats del professorat dels cossos de professors d'Arts Plàstiques i Disseny i de mestres de Taller d'Arts Plàstiques i Disseny, segons siga procedent, les quals tindran atribució docent en els diferents mòduls de les ensenyances regulades en este decret, són les establides en el Reial Decret 1284/2002, de 5 de desembre, pel qual s'establixen les especialitats dels cossos de professors d'Arts Plàstiques i Disseny i mestres de Taller d'Arts Plàstiques i Disseny, s'adscriuen a estes els professors dels esmentats cossos i es determinen els mòduls, assignatures i matèries que han d'impartir.  
2. El mòdul formatiu d'idioma estranger serà impartit per professorat que pertany als cossos de catedràtics i de professors d'Ensenyança Secundària, ambdós de l'especialitat de la llengua estrangera que s'impartisca.  
3. En els centres privats, els diferents mòduls seran impartits pel professorat que acredite les condicions de titulació i qualificació específica establides per la normativa bàsica d'aplicació i el desplegament d'esta que realitze, en l'àmbit de les seues competències, la conselleria competent en matèria d'educació.  
4. Els plans de formació del professorat d'ensenyances professionals d'Arts Plàstiques i Disseny que dissenye la conselleria competent en matèria d'educació, inclouran activitats formatives específiques o de caràcter transversal, relacionades amb l'esperit emprenedor, les tecnologies de la informació i de la comunicació, la capacitació en llengües estrangeres i tots aquells aspectes que contribuïsquen al desenrotllament curricular de les ensenyances regulades en este decret.  
5. Per a la docència de certs continguts dels mòduls, així com per a la impartició de cursos específics i d'especialització els continguts dels qual no se solapen amb els establits en l'annex I d'este decret, es podrà contractar professorat especialista en actiu. La seua contractació podrà ser de tipus administratiu o com a prestació de servicis al centre i d'acord amb el que disposa el Decret 296/1997, de 2 de desembre, del Consell, pel qual es regula el règim de contractació de professors especialistes.  
  
Article 21. Requisits mínims dels centres i instal·lacions  
Els centres d'ensenyança que impartisquen els cicles formatius d'Arts Plàstiques i Disseny regulats en este decret han de complir, quant als requisits referents a denominació, instal·lacions, condicions materials, centres integrats i relació numèrica, el que preveu el Reial Decret 303/2010, de 15 de març, pel qual s'establixen els requisits mínims dels centres que impartisquen ensenyances artístiques regulades en la Llei Orgànica 2/2006, de 3 de maig, d'Educació i en el Reial Decret 1461/1995, d'1 de setembre, i a les normes que dicte a este efecte la conselleria competent en matèria d'educació.  
  
  
DISPOSICIONS ADDICIONALS  
  
Primera. Accés a altres estudis  
El títol de tècnic d'Arts Plàstiques i Disseny en Barreteria permetrà l'accés al Batxillerat, d'acord amb el que disposa l'article 22.3 del Reial Decret 596/2007, de 4 de maig.  
  
Segona. Alumnat amb discapacitat  
La conselleria competent en matèria d'educació establirà les mesures oportunes quant a la igualtat d'oportunitats, la no-discriminació i l'accessibilitat de les persones amb discapacitat a estes ensenyances.  
  
  
Tercera. Títols  
1. Per a l'expedició de títols acadèmics i professionals corresponents a les ensenyances regulades en este decret, caldrà ajustar-se al que disposa la normativa de la conselleria competent en matèria d'educació.  
  
2. El títol de tècnic d'Arts Plàstiques i Disseny en Barreteria obtingut per mitjà de la superació de les ensenyances regulades en este decret, serà equivalent a aquells títols declarats com a tals en el Reial Decret 440/1994, d'11 de març, i l'Orde de 14 de maig de 1999, per la qual s'establix la correspondència de les especialitats.  
  
Quarta. Normes supletòries  
Per a totes aquelles qüestions no regulades en este decret o en les normes de desplegament d'este, serà de caràcter supletori la normativa vigent quant a les ensenyances de Formació Professional.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa este decret.  
  
  
DISPOSICIONS FINALS  
  
Primera. Proves de nivell d'ensenyances d'idiomes de règim especial  
  
Es modifiquen els articles 9.2, 13.2 i 17.2 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell bàsic i del nivell intermedi, en els termes següents:  
  
"L'alumnat podrà accedir a qualsevol curs dels nivells bàsic, intermedi i avançat a través de la superació d'una prova de nivell, en què haurà d'acreditar haver assolit les competències lingüístiques del curs immediatament anterior del que haja sol·licitat accedir. La prova de nivell, elaborada pels departaments didàctics per a facilitar la seua uniformitat, serà convocada i desenrotllada, en les dates que determine la conselleria competent en matèria d'educació, per part de les escoles oficials d'idiomes".  
  
Segona. Recursos en proves d'accés d'ensenyances professionals de Dansa  
Es modifica l'article 11.2 del Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, el qual quedarà redactat de la manera següent:  
"Les persones interessades poden interposar un recurs d'alçada davant de la direcció territorial d'educació competent, en els terminis que s'establixen en l'article 115 de la Llei de Règim Jurídic de les Administracions Públiques i del Procediment Administratiu Comú".  
  
Tercera. Normes de desplegament  
S'autoritza a la persona titular de la conselleria competent en matèria d'educació per a dictar totes les disposicions que siguen necessàries als efectes de l'aplicació i el desenrotllament del que disposa este decret.  
  
Quarta. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Castelló de la Plana, 2 de setembre de 2011  
  
El president de la Generalitat,  
ALBERTO FABRA PART  
  
El conseller d'Educació, Formació i Ocupació,  
JOSÉ CISCAR BOLUFER  
  
  
ANNEX I  
  
Cicle Formatiu de Grau Mitjà de Barreteria  
  
1. Identificació del títol  
El cicle formatiu de grau mitjà de Barreteria està orientat a la formació de professionals qualificats capaços d'interpretar dissenys i convertir eixos projectes en un objecte fruit de la realització artesanal o industrial.  
La propensió del ser humà a adornar-se, li ha fet recórrer, des de sempre, a revestir-se, seguint o salvant les condicions culturals o els mandats de cada època, ennoblint i embellint el seu aspecte físic. Els professionals de la barreteria, durant segles, s'han acomodat als valors estètics considerats dominants en cada moment, i a la creació, la configuració i l'elaboració d'este producte tan singular des de temps immemorials.  
Des de sempre, les persones han cobert el seu cap amb distintes peces, canviant de materials, formes i colors, segons diferents fins: resguardar-se dels elements, marcar jerarquies, diferenciar oficis, adaptar-se a les modes, etc.  
Un país o una època són recognoscibles per la indumentària observada en els documents gràfics de cada etapa històrica, en la qual el barret adquirix una importància rellevant i es convertix sovint en un motiu iconogràfic identificador, i per tant, en un insòlit cronista del seu temps. Els barrets i la resta de peces de cap han distingit cada persona de les altres, en el món antic i en els nostres dies. El barret és el ràpid element diferenciador de jerarquies, règims, civilitzacions, aptituds, religions, gustos, professions, etc.  
La influència i la possibilitat d'actuació d'estos professionals en el món actual és cada vegada major, afegint als seus valors clàssics el caràcter de refinament, investigació i busca de les noves possibilitats que requerix una societat tan complexa com la nostra.  
Per tot això, este cicle formatiu amb què es configura el perfil d'un tècnic qualificat en les capacitats terminals o resultats de competència àmpliament adquirides, pot donar resposta i atendre les necessitats del mercat actual, combinant el coneixement dels recursos tradicionals de l'ofici, amb la seua adequació als materials més moderns, a les tendències artístiques i a les exigències del disseny.   
Quan acomodem la formació del professional de la barreteria a la normativa prevista, es consolida la rellevància d'una modalitat que ha tingut al nostre país moments d'inusitada brillantor, i que té un esplèndid futur al buscar adequacions coincidents amb el fluir actual de les arts plàstiques en general.  
El barret com a peça de vestir, complement de moda o com a peça de protecció, requerix un disseny de caràcter utilitari, estètic o creatiu segons la seua funció.  
La formació de professionals en la realització de barrets i la resta de peces de cap implica uns coneixements teòrics i pràctics complementaris a la tasca purament manual o artesanal. Els continguts curriculars històrics i artístics han de contribuir a incrementar la seua formació cultural de manera que redunden en la seua professió i en el seu bon fer.  
  
Amb este cicle formatiu d'Arts Plàstiques i Disseny es pretén arribar a un alt coneixement de la realització del professional de la barreteria i la resta de peces de cap, i a una digna i qualificada assimilació de la tècnica que s'ha d'utilitzar en cada cas, així com del tractament de les distintes èpoques que s'han de reflectir i dels coneixements i pràctica de l'utillatge i de tots aquells recursos que siguen necessaris, tant els que formen part de l'ús tradicional com aquells que participen d'aquelles novetats tecnològiques en continu procés d'avanç i canvi.  
La superació de les ensenyances d'Arts Plàstiques i Disseny, de grau mitjà, donarà dret a l'obtenció del títol de tècnic d'Arts Plàstiques i Disseny en la corresponent especialitat i professió, per això és un document oficial acreditatiu del nivell de formació, qualificació i competència professional específiques.  
  
1.1. Denominació: Tècnic d'Arts Plàstiques i Disseny en Barreteria.  
1.2. Nivell: Grau mitjà d'Arts Plàstiques i Disseny.  
1.3. Duració total del cicle: 1.600 hores.  
  
2. Descripció del perfil professional  
2.1. Camp professional  
L'activitat laboral del professional requerix una habilitat manual, imaginació, originalitat, sentit del color i de les formes al mateix temps que bon gust i un ampli coneixement dels teixits i de la seua utilització, és a dir, una actitud resolta cap a la pràctica de l'ofici, així com una atenció permanent cap als fenòmens socials i cap als esdeveniments culturals que marquen tendència i definisquen l'elegància més a llarg termini. Així doncs, serà de gran importància tant la teoria i la pràctica dels coneixements i les habilitats tradicionals, com la creativitat, la inventiva i els coneixements en innovació tècnica.  
El professional d'este nivell desenrotllarà la seua activitat en el camp de la indústria i/o l'artesania, serà essencial la seua característica ornamental al servici de la indumentària: alta costura, prêt-à-porter, barrets o tocats del patrimoni cultural valencià, barrets regionals, específics de tauromàquia, barrets esportius, pensats per a uniformes, espectacles, etc. No obstant això, a causa de la diversificació que existix en les empreses del sector quant a grandària i tipologia del producte, les funcions d'este professional variaran formalment depenent de com siga l'empresa, ja siga una persona assalariada en tallers i empreses de caràcter artesanal o industrial, un treballador autònom o una treballadora autònoma, com un assessor o assessora extern o professional associat en cooperatives, empreses o institucions.  
Els programes formatius de cada títol s'inspiren en un perfil professional, definit pel camp d'actuació i per les seues tasques més significatives, basat en l'estudi del sector i amb la participació d'organitzacions empresarials, professionals, artístiques i artesanals. Això permet establir un sistema adequat de correspondències amb la pràctica laboral. Per tot això, l'activitat del professional de la barreteria requerix una sèrie de requisits previs que el currículum ha de considerar: saber-se inserir en la realitat productiva del taller o empresa, assumir el treball en equip amb la responsabilitat corresponent al seu perfil professional sense perdre la visió de conjunt que requerix el producte, pensar en la projecció tenint com a objectiu final els estils i línies de moda vigents i les necessitats de mercat, col·laborar en l'àmbit de l'espectacle i del patrimoni cultural, si arriba el cas, i renovar la seua formació estant al corrent dels avanços tecnològics i canvis en les tendències estètiques,   
Distribució horària dels mòduls impartits en el centre educatiu  
  
  
en relació amb el seu quefer professional de tal manera que es facilite la seua eficiència laboral.  
  
2.2. Tasques més significatives  
- Seleccionar distints tipus de teixits segons la idoneïtat de la seua aplicació per a barrets i adorns de cap.  
- Utilitzar correctament les ferramentes i útils necessaris per a l'exercici d'esta professió.  
- Traslladar els dissenys a la realitat artesanal.  
- Realitzar, en equip o individualment, les peces que se li encomanen, atenint-se als dissenys i utilitzant adequadament els útils i tècniques que en són propis.  
- Col·laborar en equips de treball per a la realització de projectes, coordinats per tècnics o titulats superiors.  
- Organitzar el taller, tenint en compte els factors necessaris per al desenrotllament de la seua activitat professional.  
- Interpretar les formes i l'estil dels dissenys per a fer-los operatius.  
- Estilitzar formes naturals amb elegància i adaptació a la funció de l'accessori.  
- Investigar en el disseny tradicional per a aconseguir una idònia acomodació als dissenys actuals, al mateix temps que recuperar i mantindre elements o exemples que pertanyen al patrimoni cultural valencià.   
- Harmonitzar els colors i els materials més adequats o expressius per a cada peça.  
- Avaluar la finalitat del disseny quant a la seua harmonia estètica.  
  
3. Estructura del currículum  
3.1. Objectius generals del cicle formatiu  
- Analitzar i desenrotllar els processos bàsics de realització dels projectes en barreteria i accessoris.  
- Conéixer les tècniques pròpies d'esta especialitat.  
- Interpretar amb rigor i sensibilitat artisticoplàstica la informació projectada que se subministre, ja siga gràfica, escrita o oral, referida als distints processos de treball distintius d'esta especialitat.  
- Resoldre els problemes artístics i tècnics que es plantegen durant el procés de realització.  
- Conéixer amb detall les especificacions tècniques dels materials utilitzats, organitzant les mesures de manteniment periòdic cautelar d'estos.  
- Conéixer i saber utilitzar les mesures precautòries perquè els processos de realització utilitzats no incidisquen negativament en el medi ambient.  
- Conéixer i saber aplicar els mecanismes de prevenció de riscos laborals.  
- Conéixer i comprendre el marc legal, econòmic i organitzatiu que regula i condiciona esta activitat professional.  
- Adquirir els coneixements elementals per a rendibilitzar el treball.  
  
3.2. Distribució horària de les ensenyances mínimes  
  
Estructura general Hores totals  
Mòduls impartits en el centre educatiu 1.500  
Fase de formació pràctica en empreses,   
estudis o tallers 25  
Mòdul d'obra final tutoritzat en el centre educatiu 75  
Total hores 1.600  
  
3.3. Formació en centres educatius  
  
  
  
  
  
\* \* \* \* \*  
  
Distribución horaria de los módulos impartidos en el centro educativo:  
  
  
  
3.4. Objectius, continguts i criteris específics d'avaluació dels diversos mòduls:  
  
  
Dibuix artístic  
  
Objectius  
- Conéixer l'anatomia del cap humà.   
- Captar la imatge de la figura humana, i en especial del cap, sent capaç de representar-la i reproduir-la gràficament segons els distints mètodes plàstics i tècnics.  
- Aplicar el color correctament.  
- Traçar i desenrotllar cossos volumètrics.  
- Interpretar esbossos, dibuixos i plànols, normes i la resta d'informació gràfica relacionada amb la realització i els mitjans de producció artisticoartesanals de la barreteria.  
- Desenrotllar la creativitat i la capacitat artística.  
  
Continguts  
- Materials i tècniques de dibuix i color.  
- La forma bidimensional i tridimensional i la seua representació sobre el plànol.  
- El color, la llum i l'ombra. Valors expressius i descriptius.  
- La proporció. Relació entre les parts i el tot. La seua aplicació a la barreteria.  
- El clarobscur. Les relacions de valor com a plasmació sobre el plànol de la forma tridimensional.  
- La figura humana. El cap: faccions. Proporcions.  
- El cap de front, de perfil, d'esquena. Aplicacions a la barreteria.  
  
- Dibuix creatiu.  
- Dibuix del barret i altres peces de cap en l'espectacle i en la tradició del patrimoni cultural valencià.   
- Iniciació al llenguatge de projectes. Esbossos i desenrotllaments en el plànol.  
  
Criteris d'avaluació  
Es valoraran els aspectes següents:  
- La capacitat per a entendre i representar les proporcions arquetípiques i els complements del cap en relació amb eixes proporcions.  
  
- La representació del cap tenint en compte la morfologia, la configuració òssia i la fisonomia.   
- La capacitat per a realitzar gammes i harmonies de color, i per a reproduir distints matisos de color observats en el seu entorn, a partir de la realització de mescles amb matèries pigmentals i filtres de color.  
  
- La capacitat per a elaborar respostes creatives.  
- La utilització de les ombres com a element de suport en la configuració del volum.  
- La utilització correcta dels materials i tècniques proposades explorant les seues possibilitats plàstiques i expressives.  
- Assimilació de la influència que exercixen sobre la representació elements com: proporcions, relacions espacials, relacions tonals, etc.  
  
- La sensibilitat estètica i la capacitat artística demostrades en el treball.  
- Presentació correcta del treball.  
  
  
Volum  
  
Objectius  
- Adquirir el llenguatge de la forma volumètrica.  
- Interpretar els dibuixos i els esbossos dels projectes que se li encomanen.  
- Desenrotllar la creativitat i la capacitat artística.  
  
Continguts  
- Coneixement i utilització de materials, ferramentes i utensilis.  
  
- El plànol. Relleu baix, mitjà i alt.  
- Desenrotllament en el plànol de figures geomètriques i orgàniques simples.  
- Gènesi del volum en distints materials.  
- Confecció de motles simples.  
- Configuració de maquetes aplicades a la barreteria.  
  
Criteris d'avaluació  
Es valoraran els aspectes següents:  
- Capacitat per a representar plàsticament formes tenint en compte els seus elements constitutius essencials (configuracions estructurals i orientació espacial).  
- Capacitat per a captar i descriure, per mitjà de recursos plàstics tridimensionals, les proporcions i les relacions de forma i ritme presents en la realitat, per a interpretar-la de manera objectiva o subjectiva.  
- Grau d'adaptabilitat i capacitat artística demostrat en el treball.  
  
  
  
Història de la Cultura i de l'Art: Indumentària  
  
Objectius  
- Aconseguir els coneixements necessaris sobre els cicles culturals i artístics del passat i del present.  
- Desenrotllar la personalitat intel·lectual i completar la formació tècnica i artística.  
- Conéixer l'essencial del context ideològic, polític, econòmic, social i estètic en què s'han generat les arts de la indumentària al llarg de la història, amb especial referència a la barreteria.   
- Relacionar la informació curricular adquirida per a concloure i reflexionar per mitjà dels signes externs de la indumentària, els processos històrics i l'evolució del factor humà a través de la història.  
  
Continguts  
- Concepte de cultura, d'art i d'art aplicat. El ser humà i el seu entorn abans de la història. Configuració sociopolítica, religiosa i artística de les cultures antigues. Egipte, Grècia i Roma: aportacions a la civilització i a l'art occidentals. Les peces de cap com a element diferenciador social.  
- L'edat mitjana, l'Occident dels segles XI al XV: les seues formes de vida i la seua expressió plàstica. La indumentària: tocats i barrets.  
- L'Humanisme. El Renaixement en les arts plàstiques. Modes nacionals en el trage i en els tocats.  
- La cultura aristocràtica del Barroc: les ciències i les arts. L'expressió artística del Rococó. Publicacions de moda, sastres i barreters.  
  
- Revolució francesa i Revolució industrial: conseqüències per a l'art i la moda. Liberalisme i societat industrial del XIX. Evolució cultural i artística. Significat social del barret.  
- Transformacions socioculturals i expressives del segle XX. Evolució de les modes i el gust: nous usos de barrets i adorns de cap.  
  
- L'evolució de barrets i tocats en el context patrimonial valencià al llarg de la història.   
  
Criteris d'Avaluació  
Es valoraran els aspectes següents:  
- Compressió raonada dels comportaments historicoculturals de la humanitat al llarg del temps i capacitat per a relacionar-los amb els fets artístics a què han donat lloc.  
- Desenrotllament de la percepció visual i de la sensibilitat quan concernix al coneixement de l'essència creativa, l'evolució històrica i la situació de les realitzacions específiques pròpies d'esta especialitat.  
  
- Utilització d'un llenguatge clar i una terminologia específica idònia.  
  
  
Dibuix tècnic  
  
Objectius  
- Adquirir els coneixements de caràcter tècnic necessari per a la representació geomètrica de la forma en el plànol.  
- Donar suport a altres tècniques o tallers en la realització de projectes.  
- Interpretar adequadament plànols i documents gràfics.  
- Desenrotllar la creativitat i la sensibilitat.  
  
Continguts  
- Elements i llenguatge de l'espai: indicació intuïtiva. Introducció pràctica als sistemes de representació. Representació i concepte espacial. Introducció als sistemes DAPO (disseny assistit per ordinador) i a totes les novetats tècniques i informàtiques que apareguen en l'elaboració de projectes de barreteria.  
- Descripció objectiva de la forma plàstica: nocions de projectivitat. Elements de l'espai. Tipus de projecció.  
- Projeccions ortogonals: generalitats. Procediments de les tres projeccions: planta, alçat i vista lateral i la seua aplicació als objectes funcionals. Iniciació a l'axonometria.  
- Normalització i escales.  
  
Criteris d'avaluació  
Es valoraran els aspectes següents:  
- Correcta concepció i visió espacial de l'objecte.  
- Claredat en la realització gràfica.  
- Capacitat de representació espacial per mitjà de l'aplicació dels coneixements adquirits en el sistema de representació de projecció ortogonal.  
- Capacitat d'anàlisi, síntesi i expressivitat gràfica.  
- Sensibilitat i creativitat demostrades.  
  
  
Idioma estranger  
  
Objectius  
- Ampliar els coneixements previs d'idioma estranger per a traduir els textos tècnics relacionats amb este cicle formatiu.  
- Elaborar comunicacions escrites relacionades amb el vocabulari i les paraules pròpies de l'especialitat.  
- Expressar-se de manera col·loquial havent adquirit les competències bàsiques lingüístiques.  
- Utilitzar diccionaris.  
  
Continguts  
- Aprofundiment en els coneixements previs d'idioma estranger necessaris per a la redacció, conversió i lectura de textos generals o específics.  
- Utilització d'estos coneixements en la pràctica d'un llenguatge adaptat a la vida diària i a les necessitats professionals del cicle.  
- Formulació de plantejaments concrets, aplicant els coneixements adquirits a comunicacions orals relacionades amb el taller de barrets i a l'elaboració de missatges o cartes entorn de l'àmbit professional i laboral.  
  
Criteris d'avaluació  
- Valoració de les destreses orals i escrites demostrades en l'aula.  
  
- Grau d'ampliació de coneixements en relació amb els elements específics de l'especialitat.  
- Plantejament de situacions autèntiques relacionades amb un suposat àmbit professional.  
- Redacció de documents relacionats amb l'especialitat.  
  
  
Disseny assistit per ordinador  
  
Objectius  
- Aprendre a utilitzar de manera respectuosa, eficient i correcta el material i els equips informàtics.  
- Utilitzar l'ordinador com a ferramenta tècnica d'aplicació en el procés creatiu i productiu i com a instrument de comunicació i gestió.  
  
  
Continguts  
- Introducció a la informàtica.  
- Fonaments dels sistemes operatius.  
- Dispositius d'entrada i eixida.  
- Sistemes CAD/CAM.  
- Programari específic.  
- Automatització i control de processos.  
- Ús de la terminologia informàtica del patró. Sistemes de representació. Normalització.  
- Programari d'il·lustració i disseny.  
- Ofimàtica.  
- Novetats informàtiques recents que es puguen aplicar a les característiques del cicle.  
  
Criteris d'avaluació  
Es valoraran els aspectes següents:  
- La capacitat de l'alumnat per a utilitzar correctament el material i els equips informàtics.  
- La capacitat per a seleccionar el mitjà informàtic adequat, els seus resultats, abast i possibles combinacions amb altres mitjans. L'assimilació dels recents avanços tecnològics aplicats al disseny i configuració propis del cicle.   
  
  
Taller de Barreteria  
  
Objectius  
- Adquirir els coneixements, habilitats i destreses necessaris per a una correcta execució de les tècniques i valors estètics de la barreteria.  
  
- Conéixer els materials i ferramentes, generals i específiques, relacionades amb la barreteria per a una correcta aplicació en el desenrotllament de la seua professió.  
- Desenrotllar la creativitat i la capacitat artística.  
- Capacitar l'alumnat per a adaptar-se adequadament tant amb els mètodes tradicionals d'execució com amb les ferramentes més recents que proporcionen les noves tecnologies.  
  
Continguts  
- A partir d'un disseny: elecció de materials i útils.  
- Aplicacions del con per a barrets de senyora o cavaller.  
- Elements diferenciadors del barret.  
- Barrets de tela. Tècniques de realització.  
- Barrets d'uniforme. Tècniques de realització.  
- Barrets a mesura. Peculiaritats tècniques.  
- Ornamentació.  
- Adorns de cap.  
- El barret com a espectacle.  
- El barret i el tocat de tradició historicopatrimonial de la cultura valenciana.  
- Diferents tipus de teixits, clàssics i moderns.  
- Coneixement i utilització de ferramentes i útils convencionals.  
  
- Tints i colorants. Classificació i preparació.  
- Aprestos i acabats.  
  
Criteris d'Avaluació  
Es valoraran els aspectes següents:  
- Capacitat per a realitzar qualsevol tipus de barret i la resta de peces de cap.  
- Idoneïtat i maneig de materials i ferramentes que s'han d'utilitzar.  
- Correcta adequació dels dissenys en aplicacions convingudes.  
- Capacitat per a reconéixer teixits i materials utilitzats en la confecció de barrets i la resta de peces de cap, atenent la seua classificació.  
- Creativitat i capacitat artística demostrades en el seu treball.  
  
  
Formació i orientació laboral  
  
En este espai lectiu l'alumnat es familiaritzarà amb el marc jurídic relacionat amb les condicions de treball i de salut, així com amb els drets i les obligacions que es deriven de les relacions laborals i contractuals, ja siga en la realització del treball per compte d'altri o per compte propi. Permet, a més, orientar en la busca de treball d'acord amb el perfil professional i informar per a l'autoocupació.  
  
Objectius  
- Familiaritzar-se amb el marc legal del treball i conéixer els drets i obligacions que es deriven de les obligacions laborals.  
- Adquirir coneixements econòmics, comercials i socials que permeten administrar i gestionar una empresa de xicoteta i mitjana grandària o funcionar com a professional autònom.  
- Adquirir els coneixements precisos sobre els mecanismes d'accés i sistemes de selecció del mercat de treball, així com les capacitats que faciliten la seua incorporació a este.  
- Conéixer els organismes institucionals, locals, regionals, nacionals i comunitaris d'ajuda a la inserció laboral, i els servicis d'ajudes econòmiques i subvencions per a les iniciatives empresarials i per a formalitzar l'autoocupació.  
- Conéixer els instruments jurídics, empresarials i professionals propis de l'especialitat.  
  
Continguts  
- Normativa vigent en matèria laboral i reglamentació específica.  
  
- Conceptes bàsics d'economia i màrqueting.  
- Organització i estructura de l'empresa. Esquema dels distints models jurídics d'empreses. Formació per al treball autònom i/o associat.  
- Administració i gestió de la xicoteta i mitjana empresa. Obligacions jurídiques i fiscals.  
- Sistemes d'accés al món laboral. Tècniques i estratègies. Organismes i institucions que presten ajuda a la inserció i a la iniciativa empresarial local, regional, nacional i comunitària.  
- Dret aplicat a l'especialitat: legislació en matèria d'obres d'art i patrimoni. Propietat intel·lectual i propietat industrial.  
- Mesures de seguretat i riscos laborals i higiene en el treball.  
- Projecció del disseny. Propietat intel·lectual. Registre de la propietat intel·lectual.  
- Entitats de gestió. Propietat industrial. Registre i procediment registral.  
- Els signes distintius: marca, rètol i nom comercial.  
- La protecció internacional de les innovacions.  
  
Criteris d'avaluació  
Es valoraran els aspectes següents:  
- Capacitat d'assimilació dels conceptes fonamentals i del contingut curricular.  
- Interés per la matèria i per les activitats exercides al llarg del cicle formatiu.  
- Utilització correcta del vocabulari i terminologia específiques.  
- Valoració i assimilació raonada de la normativa singular per la qual es regix este camp professional.  
  
  
Obra final  
  
Objectius  
- L'obra final té com a objectiu comprovar que l'alumnat ha assimilat i és capaç d'integrar, sintetitzar i aplicar els coneixements, destreses i capacitats específics del camp professional de l'especialitat de barreteria, adquirits a través d'estes ensenyances, i d'exercir una activitat professional en el camp propi de l'especialitat i nivell cursats, que evidencie domini en els procediments de realització i siga expressió de la seua sensibilitat artística, al mateix temps que mostre la consecució i l'adquisició de les capacitats terminals o resultats de competència propis del cicle.  
- L'obra final consistirà en la concepció i creació d'un o més treballs que pertanyen al camp de les arts aplicades a la indumentària, en concret barreteria, ja siga com a peça aïllada o com a conjunt.  
  
  
Continguts  
1. L'obra final tindrà el contingut següent:  
- Metodologia bàsica del projecte.  
- Anàlisi d'antecedents.  
- Elaboració de fitxes tècniques de productes de barreteria artesanal.  
- Càlcul de consums de matèries primeres, ferramentes, mitjans auxiliars, energia i mà d'obra.  
- Elaboració de pressupostos.  
- Materialització d'una obra pròpia de l'especialitat en què s'apliquen els coneixements i destreses extretes de la seua formació i elaboració de la informació gràfica, la fitxa tècnica de la peça i del pressupost.   
- Realització: execució de l'obra a què es referix el projecte d'obra final, o prototip a escala, en funció de l'entitat de la proposta oferida.  
  
2. Elaboració i termini d'execució:  
- L'elaboració de l'obra final pot necessitar més temps del previst en l'horari lectiu del mòdul oferit al llarg del segon curs, per a això el centre possibilitarà a l'alumnat la utilització de les seues instal·lacions, sempre que no interferisca en l'activitat regular docent.  
  
- El termini per a l'entrega del projecte de l'obra final serà a final del tercer trimestre del segon curs acadèmic, sempre que s'hagen avaluat i superat la resta de mòduls que constituïxen el cicle formatiu de grau mitjà de Barreteria.   
  
Criteris d'avaluació  
1. De la proposta de l'obra final:  
Per a l'acceptació de la proposta de l'obra final, el tribunal tindrà en compte els aspectes següents:  
a) El seu interés global, considerant el seu valor artístic, l'originalitat del plantejament, la seua adequació a les exigències de la demanda real del producte oferit i la seua relació amb el món de la producció empresarial.  
b) La possibilitat de realització efectiva de l'obra final, en els terminis existents i tenint en compte els mitjans i les instal·lacions amb què es compte.  
L'alumnat la proposta d'obra del qual no és acceptada pel tribunal disposarà d'un segon termini per a introduir les modificacions oportunes o presentar una nova proposta.  
  
2. De l'obra final:  
S'avaluaran els apartats tal com s'indiquen en l'annex II.  
Fase de formació pràctica en empreses, estudis o tallers (FCT)  
La fase de formació pràctica en empreses, estudis i tallers tindrà com a finalitat bàsica que l'alumnat adquirisca una correcta maduresa professional. Així mateix, permetrà avaluar i verificar la competència de l'alumnat en situacions reals de treball i afavorir la seua inserció laboral. Per a això, les escoles fomentaran la col·laboració amb les empreses, estudis, tallers i altres entitats de l'àmbit local, regional i inclús autonòmic.  
La fase de formació en centres de treball té com a objectiu complementar els coneixements, habilitats i destreses dels mòduls que integren el currículum, així com contribuir a l'èxit dels objectius propis d'este cicle formatiu. Esta fase podrà consistir tant en la realització de pràctiques en entitats de titularitat pública o privada com en treballs professionals acadèmicament dirigits en el currículum, així com aquells efectuats en el marc de programes d'intercanvi local, regional, nacional o internacional.  
L'alumnat realitzarà esta fase en el segon curs, generalment quan este finalitze, i una vegada l'alumnat haja aconseguit l'avaluació positiva en tots els mòduls, a excepció del mòdul d'obra final. Es podrà realitzar durant el tercer trimestre del segon curs del cicle formatiu i sempre abans de finalitzar el curs acadèmic. Per a l'ensenyança regulada en este decret, el nombre d'hores de formació pràctica serà de vint-i-cinc.  
  
  
Objectius  
a) Assumir la realitat professional per a completar la formació acadèmica, realitzant una comesa laboral de responsabilitat d'acord amb el seu nivell.  
b) Prendre contacte amb el món del treball i amb el seu sistema de relacions socials, laborals i tècniques.  
c) Contrastar els coneixements adquirits en el centre educatiu amb la realitat empresarial i laboral.  
d) Adquirir a través del contacte amb l'empresa, els coneixements complementaris necessaris per a la pràctica de la professió, tant sobre l'especialitat com sobre la situació i les relacions de mercat, tendències artístiques i culturals, organització i coordinació del treball, gestió comercial, relacions d'una empresa, etc.  
  
Criteris d'avaluació  
a) L'adquisició dels coneixements tècnics d'útils, ferramentes, aparells i màquines que, per la seua especialització, cost o novetat, no estan a l'abast del centre educatiu.  
b) La participació de manera activa en les fases del procés productiu, sota la tutoria o la direcció corresponents.  
c) L'aplicació dels coneixements i habilitats adquirits en la formació teòrica i pràctica de l'alumnat en els centres docents.  
d) Proposta de solucions en la detecció d'anomalies i les seues possibles causes.  
e) La integració en el món laboral i en el sistema tecnicosocial de l'empresa.  
f) Actitud responsable amb la normativa legal i les condicions de seguretat i riscos laborals.  
g) El seguiment de la formació pràctica li correspondrà al tutor o la tutora de pràctiques designat per la direcció del centre, en col·laboració amb el responsable autoritzat pel corresponent centre de treball. L'avaluació serà realitzada per tot l'equip docent, que prendrà en consideració el grau de compliment dels objectius i la valoració realitzada pel centre de treball per mitjà dels instruments i documents que determine la conselleria competent en matèria d'educació.  
  
  
  
  
  
  
  
ANNEX II  
  
Característiques generals del mòdul d'obra final  
  
1. El mòdul d'obra final en el cicle formatiu de grau mitjà de Barreteria es realitzarà en el segon curs i es desenrotllarà en dos parts diferenciades.  
2. L'alumnat iniciarà el mòdul d'obra final al començar el segon curs del cicle formatiu de grau mitjà, i serà avaluat una vegada superats la resta de mòduls de formació en el centre.  
3. La primera part capacitarà l'alumnat per a comprendre i posar en pràctica els aspectes bàsics de l'elaboració de projectes per a poder realitzar i interpretar projectes senzills de barreteria. Es desenrotllarà durant els dos primers trimestres lectius del curs, d'acord amb els objectius i continguts que es recullen en l'annex I d'este decret per a este mòdul, i inclosos per a la qualificació de les dos primeres avaluacions.  
  
4. En la segona part, que es desenrotllarà en el tercer trimestre del curs i fins a completar el calendari escolar, l'alumnat posarà en pràctica el procés de la indumentària, a través del desenrotllament d'un projecte senzill de barreteria que li permeta obtindre una visió articulada i coherent de l'activitat professional d'este camp, aplicant el conjunt dels coneixements extrets de la seua formació, que evidencie la seua capacitat creadora, la seua sensibilitat artística i estètica i la seua cultura plàstica, realitzant la peça o peces projectades, amb rigor i destreses tècniques, seleccionant els materials i els procediments més adequats a estes. L'esmentat projecte anirà acompanyat d'una memòria amb informació gràfica, les fitxes tècniques de la peça o les peces i del pressupost.  
  
5. El projecte d'obra final de barreteria es desenrotllarà a partir de la proposta del professorat que tinga atribuïda la competència docent del mòdul d'obra final. L'alumnat tindrà la tutoria individualitzada del professorat que impartisca docència en el cicle formatiu, com a mínim, durant l'horari lectiu.  
6. Cada centre crearà un tribunal avaluador, que actuarà com un òrgan col·legiat, format per cinc components, designats per la direcció del centre. El tribunal ha de disposar, almenys, del tutor o tutora de l'alumnat que defenga el mòdul professional d'obra final. La presidència del tribunal correspondrà a la direcció del centre o a la persona en qui esta delegue, mentres que la secretaria del tribunal recaurà sobre el professor o professora de menor edat.  
7. El projecte final de barreteria que presente l'alumne o l'alumna haurà d'incloure els apartats següents:  
a) Memòria, on es realitzarà una anàlisi dels processos i fases de realització del o dels objectes, que arreplegarà els aspectes funcionals, artístics, tècnics i econòmics.  
b) Un testimoni gràfic de les diverses etapes del treball conduents a la realització de l'obra i dels dibuixos i esbossos realitzats.  
c) Las peça o peces realitzades.  
d) Una presentació pública davant del tribunal avaluador, on defendrà amb els recursos que considere oportuns tots els aspectes significatius de l'obra final.  
8. Els aspectes relacionats amb el seguiment i l'avaluació del mòdul d'obra final es regiran pel que disposa este decret i en la normativa vigent que dicte expressament la conselleria competent en matèria d'educació.


Còpia Permalink ELI